Anne Hegelund (EL), 2024-05-15:
I Enhedslisten bakker vi varmt op om det her forslag, og tak til Alternativet for at have fremsat det.
Den eneste grund til, at vi ikke selv har været med til at fremsætte forslaget, var, at vi ikke lige kunne nå at få det delt op.
Det kunne være, at nogle partier ville være med til at stemme for, at pædagogandelen skal op, mens nogle andre partier måske ville være med på, at minimumsnormeringer skal opgøres på institutionsniveau.
Begge dele var jo en del af aftalen om minimumsnormeringer.
Så jeg kan virkelig godt forstå, hvis vi ikke er de eneste, der er frustrerede.
Der er også pædagoger og forældre, der har kæmpet for, at der skulle komme minimumsnormeringer, og er frustrerede over, at den ting, man fik igennem – altså at man i hvert fald skulle kunne følge med på institutionsniveau – nu er blevet sløjfet, og at den her regering heller ikke lever op til aftalen om, at pædagogandelen ikke måtte falde.
Så på den måde hænger de to ting selvfølgelig sammen, og det her forslag handler om at få flertallet i Folketinget til at holde det, de lovede os i Enhedslisten, SF og Alternativet, og til at stå på mål for, at forældre, pædagoger og børn faktisk ikke har fået det, som er lovet dem, og at det måske heller ikke kommer til at ske før efter et valg.
Det er ikke okay at sløjfe den gennemsigtighed, som det var meningen at der skulle være, og det bliver heller ikke mere okay af at sige, at os fra venstrefløjen bare skal ranke ryggen og være stolte af aftalen, mens man giver os bind for øjnene.
Det var ligesom det, der skulle være der som minimum, altså at vi skulle kunne følge med.
Og egentlig var det jo også hele grunden til, at man fra Socialdemokratiets side ikke ville være med til, at vi skulle have minimumsnormeringer på institutionsniveau.
Man sagde, at det kunne man ikke, når vi ikke havde tallene, og nu sørger man så for, at vi ikke kommer til at have tallene.
Det er selvfølgelig smart, hvis det ikke kommer til at være klart og tydeligt, at glasset kun er halvt fuldt.
Og der har ministeren også sagt, at det synes han at vi skulle se det som nu på venstrefløjen, altså at det ikke var halvt tomt, men halvt fuldt.
Men det er bare lidt svært at følge med i, når der er blevet rullet mørklægningsgardiner ned.
Det er dårlig stil over for forældre, over for pædagoger og faktisk også over for de børn, som skulle have ret til en ordentlig normering og ikke bare et kommunalt gennemsnit, hvor alt muligt bliver talt med, som ikke burde være med i optællingen.
Der er syge pædagoger, ledere, der ikke bruger tid sammen med børnene, og pædagoger, som skulle støtte børn med særlige behov.
Jeg synes simpelt hen ikke, at det er i orden at stille sig i vejen for os, der kæmper videre for minimumsnormeringer på institutionsniveau.
Det synes jeg simpelt hen ikke at man kan være bekendt.
Det ville være mere ærligt at sige, at man fra regeringens side ikke ønsker minimumsnormeringer på institutionsniveau.
Det siger man også ærligt, men det er bare lidt en måde at sabotere den bevægelse, der har kæmpet for det her, på, at sige, at de skal starte forfra igen med at tælle op, regne ud og søge aktindsigt
Man kan simpelt hen ikke være bekendt at tørre den opgave af på forældrebevægelsen, der allerede har knoklet benhårdt.
Jeg synes, at det er ufint at prøve at spænde ben for den kamp, der er, for gode børneliv og ordentlige arbejdsforhold ved at lukke ned for de oplysninger, som man har kæmpet for at få, og jeg håber virkelig, at regeringen kommer på bedre tanker.
Jeg kunne godt tænke mig, at de ville stemme for det her forslag.
Det kan godt være, at det ikke kommer til at ske, men så håber jeg i det mindste, at det, at vi har taget debatten, gør, at man tænker på, om man kunne finde en bedre måde at gøre de her tal op på.
Kunne det være, at regeringen skulle tage deres ansvar for at sikre tydelighed og gennemsigtighed, også når det var til gavn for nogle, som regeringen var uenig med?